**Príprava a zadanie na seminár (6.3. - 10.3.) z predmetu Obchodné právo III., LS 2017**

*Príprava študenta na seminár spočíva v naštudovaní prednášky a príslušnej časti zákona a odporúčanej literatúry k téme, ktorá má byť precvičená daný týždeň podľa uverejnených Syláb k predmetu. Okrem iného sa žiada, aby bol študent náležite pripravený odpovedať aj na nasledovné otázky, príp. sa oboznámil s argumentáciou najvyššieho súdu v rozhodnutiach, ktoré má za úlohu naštudovať.*

**Uzatváranie zmlúv a obsah zmlúv**

1. Kedy dochádza k uzavretiu zmluvy na základe verejného návrhu a obchodnej verejnej súťaže podľa ObchZ?
2. Spoločnosť Alfa, s.r.o. mala v záujme kúpiť od spoločnosti Beta, s.r.o. 100 kusov plastových tašiek za cenu 1000 Eur. Spoločnosť Alfa, s.r.o. za tým účelom zaslala písomnú objednávku, ktorá bola spoločnosti Beta, s.r.o. riadne doručená a obsahovala obchodné podmienky spoločnosti Alfa, s.r.o.. Pre prípad oneskoreného dodania tovaru stanovovali obchodné podmienky zmluvnú pokutu vo výške 10 Eur za každý deň omeškania. Na objednávku reagovala spoločnosť Beta, s.r.o. s tým, že tovar podľa stanovených podmienok v objednávke dodá, a k tomu pripojila ďalší dokument pod názvom „Všeobecné obchodné podmienky Beta, s.r.o.“. Spoločnosť Alfa, s.r.o. už na potvrdenie objednávky nereagovala.
3. Beta, s.r.o. objednaný tovar v stanovený deň spoločnosti Alfa, s.r.o. nedodala. Posúďte, či spoločnosť Beta, s.r.o. má zaplatiť zmluvnú pokutu. Mení niečo na veci to, že zmluvná pokuta bola obsiahnutá len vo VOP-kách spoločnosti Alfa, s.r.o. alebo len vo VOP-kách spoločnosti Beta, s.r.o.?
4. Ak Beta, s.r.o. daný tovar dodala riadne a včas, posúďte či má spoločnosť Alfa, s.r.o. povinnosť prevziať tovar, ak si za ten čas našla už výhodnejšieho dodávateľa.

**Zabezpečenie záväzkov**

1. Posúďte rozdiely v právnej úprave zmluvnej pokuty podľa OZ a ObchZ - najmä čo do podmienok vzniku povinnosti zaplatiť zmluvnú pokutu a čo do moderačného oprávnenia súdu.
2. Zmluva o dodávke tovaru v hodnote 1000 Eur, upravovala pre prípad oneskoreného dodania zmluvnú pokutu vo výške 10% z ceny tovaru za každý deň omeškania. Je zmluva platná? Odôvodnite. (Pozrieť rozsudok Najvyššieho súdu ČR z 14. októbra 2009, sp. zn. 31 Cdo 2707/2007).
3. V čom sa prejavuje subsidiárny a akcesorický charakter ručenia? Čím sa ručenie odlišuje od bankovej záruky?